CELEX: 32015D1002(01)
Language: da
Date: 2015-10-01 00:00:00
Title: Kommissionens afgørelse af 1. oktober 2015 om underretning af et tredjeland om muligheden for, at det bliver identificeret som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri

2.10.2015   
            
            
               DA
            
            
               Den Europæiske Unions Tidende
            
            
               C 324/6
            
         KOMMISSIONENS AFGØRELSE
   af 1. oktober 2015
   om underretning af et tredjeland om muligheden for, at det bliver identificeret som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri
   (2015/C 324/07)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 32, og
   ud fra følgende betragtninger:
   1.   INDLEDNING
   
   
               (1)
            
            
               Ved forordning (EF) nr. 1005/2008 (»IUU-forordningen«) fastsættes en EU-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).
            
         
               (2)
            
            
               I IUU-forordningens kapitel VI fastsættes den procedure, der skal følges ved identifikation af ikkesamarbejdende tredjelande, det fastsættes, hvilke foranstaltninger der kan træffes over for sådanne lande, der fastsættes bestemmelser om opstilling af en liste over sådanne tredjelande, om fjernelse fra listen og om offentliggørelse af nævnte liste, og der fastsættes bestemmelser om hasteforanstaltninger.
            
         
               (3)
            
            
               I overensstemmelse med artikel 32 i IUU-forordningen skal Kommissionen underrette tredjelandene om, at de muligvis kan identificeres som ikkesamarbejdende tredjelande. En sådan underretning er foreløbig. Underretningen skal baseres på kriterierne i IUU-forordningens artikel 31. Kommissionen skal ligeledes træffe alle de foranstaltninger, som er anført i artikel 32 i den pågældende forordning, med hensyn til disse lande. I meddelelsen skal Kommissionen især underrette tredjelandene om de vigtige kendsgerninger og overvejelser, som ligger bag identifikationen, landenes mulighed for at reagere og for at fremsende bevismateriale, der modbeviser en sådan identifikation, eller en eventuel handlingsplan for forbedringer og oplysninger om, hvilke foranstaltninger der er truffet til afhjælpning af situationen. Kommissionen skal give det pågældende tredjeland tilstrækkelig tid til at besvare meddelelsen og en rimelig frist til at afhjælpe situationen.
            
         
               (4)
            
            
               Europa-Kommissionen skal i henhold til IUU-forordningens artikel 31 identificere tredjelande, som den betragter som ikkesamarbejdende lande, for så vidt angår bekæmpelse af IUU-fiskeri. Et tredjeland skal identificeres som ikkesamarbejdende, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (5)
            
            
               Identifikationen af ikkesamarbejdende tredjelande skal baseres på en undersøgelse af alle oplysninger som anført i IUU-forordningens artikel 31, stk. 2.
            
         
               (6)
            
            
               I henhold til IUU-forordningens artikel 33 skal Rådet opstille en liste over ikkesamarbejdende tredjelande. Over for sådanne lande kan der bl.a. træffes de foranstaltninger, der er fastsat i IUU-forordningens artikel 38.
            
         
               (7)
            
            
               Begrebet flagstatsansvar og kyststatsansvar er blevet styrket gradvist inden for den internationale fiskerilovgivning og betragtes i dag som en forpligtelse til at udvise »rettidig omhu«, dvs. et lands forpligtelse til at gøre alt, hvad der står i dets magt, for at forhindre IUU-fiskeri, herunder forpligtelsen til at træffe de nødvendige administrative foranstaltninger og håndhævelsesforanstaltninger for at sikre, at fiskerfartøjer, der fører landets flag, landets statsborgere og fiskerfartøjer, der fisker i landets farvande, ikke er involveret i aktiviteter, der strider mod de gældende foranstaltninger til bevarelse og forvaltning af havets biologiske ressourcer, og til i tilfælde af overtrædelser at høre andre stater og samarbejde med dem for at efterforske sådanne overtrædelser og om nødvendigt pålægge sanktioner, der er tilstrækkeligt afskrækkende til at hindre overtrædelser og fratage lovovertræderne den gevinst, de har opnået ved deres ulovlige aktiviteter.
            
         
               (8)
            
            
               I henhold til IUU-forordningens artikel 20, stk. 1, skal tredjelandsflagstaten for at få godkendt validerede fangstattester meddele Kommissionen, hvilke ordninger den har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som de pågældende tredjelandes fiskerfartøjer skal overholde.
            
         
               (9)
            
            
               I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelsen af forordningen.
            
         2.   PROCEDURE VEDRØRENDE UNIONEN COMORERNE
   
   
               (10)
            
            
               Unionen Comorerne (herefter »Comorerne«) har ikke indgivet sin meddelelse om Comorerne som flagstat i overensstemmelse med artikel 20 i IUU-forordningen.
            
         
               (11)
            
            
               Fra den 4. til den 8. maj 2014 gennemførte Kommissionen med støtte fra EU's delegation i Republikken Mauritius, Unionen Comorerne og Republikken Seychellerne et kontrolbesøg i Comorerne i forbindelse med det administrative samarbejde, der er fastlagt i artikel 20, stk. 4, i IUU-forordningen.
            
         
               (12)
            
            
               Formålet med kontrolbesøget var at verificere oplysninger om Comorernes ordninger for gennemførelse, kontrol og håndhævelse af love, administrative bestemmelser og bevarelses- og forvaltningsforanstaltninger, som landets fiskerfartøjer skal overholde, og foranstaltninger truffet af Comorerne med henblik på at gennemføre landets forpligtelse til at bekæmpe IUU-fiskeri.
            
         
               (13)
            
            
               Den endelige rapport om kontrolbesøget blev sendt til Comorerne den 3. juni 2015. I forbindelse med kontrolbesøget konstaterede Kommissionen, at der ikke er opnået nogen eller kun beskedne fremskridt med hensyn til de kritiske svagheder, som de comoriske myndigheder i oktober 2011 forpligtede sig til at afhjælpe (2).
            
         
               (14)
            
            
               Comorerne fremsendte ikke bemærkninger til den endelige rapport.
            
         
               (15)
            
            
               Comorerne er medlem af Kommissionen for Tunfisk i Det Indiske Ocean (IOTC) og Fiskerikommissionen for det sydvestlige Indiske Ocean (Southwest Indian Ocean Fisheries Commission — SWIOFC) og har ratificeret FN's havretskonvention af 1982 (UNCLOS).
            
         
               (16)
            
            
               EU og Comorerne har underskrevet en fiskeripartnerskabsaftale, som er gældende i dag (3).
            
         
               (17)
            
            
               For at vurdere, hvorvidt Comorerne opfylder sine internationale forpligtelser som flag-, havne-, kyst- eller afsætningsstat, som er fastsat i de internationale aftaler, jf. betragtning 15, og fastlagt af de relevante regionale fiskeriforvaltningsorganisationer (RFFO'er), som er nævnt i samme betragtning, har Kommissionen indhentet, indsamlet og analyseret alle de oplysninger, den anså for at være nødvendige. De gældende nationale retsregler for fiskeriforvaltningen i Comorerne er fiskeri- og akvakulturloven (lov nr. 07-011/AU af 29.8.2007) og en række ministerielle forordninger.
            
         
               (18)
            
            
               Kommissionen har også benyttet oplysninger fra tilgængelige data offentliggjort af de relevante regionale fiskeriforvaltningsorganisationer (RFFO'er) samt offentligt tilgængelige data.
            
         3.   MULIGHEDEN FOR, AT UNIONEN COMORERNE KAN IDENTIFICERES SOM IKKESAMARBEJDENDE TREDJELAND
   
   
               (19)
            
            
               I overensstemmelse med artikel 31, stk. 3, i IUU-forordningen analyserede Kommissionen Comorernes forpligtelser som flag-, havne-, kyst- eller afsætningsstat. Med henblik på denne undersøgelse tog Kommissionen hensyn til kriterierne i IUU-forordningens artikel 31, stk. 4-7.
            
         3.1.   Gentagne tilfælde af IUU-fiskeri og IUU-handelsstrømme og foranstaltninger, der er truffet i denne henseende (IUU-forordningens artikel 31, stk. 4)
   
   
               (20)
            
            
               Kommissionen fastslog på grundlag af offentligt tilgængelige oplysninger og oplysninger indsamlet af Kommissionen og fra de comoriske myndigheder, at omkring 20 comoriske fartøjer har været involveret i IUU-fiskeriaktiviteter i perioden fra 2010 til 2015.
            
         
               (21)
            
            
               Kommissionen fastslog, at omkring 20 comoriske fartøjer fisker uden for Comorernes eksklusive økonomiske zone (EEZ) uden tilladelse fra de comoriske myndigheder. Det strider mod henstillingerne i punkt 45 i den internationale handlingsplan om forebyggelse, afværgelse og standsning af ulovligt, urapporteret og ureguleret fiskeri (IUU-handlingsplanen (4)) og punkt 8.2.2 i FAO's adfærdskodeks, i henhold til hvilke en flagstat skal sikre, at alle fartøjer, der har ret til at føre landets flag, og som fisker uden for landets farvande, har en gyldig tilladelse. Der er også tale om manglende overholdelse af henstillingerne i punkt 29 og 30 i FAO's retningslinjer for flagstatspræstationer (5).
            
         
               (22)
            
            
               Ifølge offentligt tilgængelige oplysninger foretog to comoriske fartøjer desuden en omladning til havs ud for den vestafrikanske kyst i 2014 (6). De pågældende aktiviteter fandt sted uden tilladelse fra de comoriske myndigheder. Comorernes manglende kontrol er i strid med punkt 49 i IUU-handlingsplanen, ifølge hvilket flagstater skal sikre, at alle deres fartøjer, som er involveret i omladninger, er i besiddelse af en forudgående tilladelse udstedt af flagstaten og rapporterer til de nationale myndigheder.
            
         
               (23)
            
            
               De comoriske myndigheder erkendte desuden, at de comoriske fartøjer, der fisker uden for Comorernes eksklusive økonomiske zone, ikke er genstand for tilsyn, kontrol og overvågning. De indberetter ikke deres geografiske position til Comorernes fiskerikontrolcenter eller andre oplysninger til Comorernes myndigheder, f.eks. fangstdata eller oplysninger om landinger eller omladninger. Dermed overtræder Comorerne artikel 94, stk. 1 og 2, i UNCLOS, i henhold til hvilken enhver stat effektivt skal sikre sin jurisdiktion over og kontrol med fartøjer, der fører dens flag. Det strider også mod henstillingerne i punkt 24 i IUU-handlingsplanen, der fastsætter en forpligtelse til at sikre omfattende og effektiv kontrol af fiskeriaktiviteter, og punkt 35 i IUU-handlingsplanen, i henhold til hvilket en flagstat skal sikre, at den, inden den registrerer et fartøj, kan påtage sig sit ansvar for at sikre, at fartøjet ikke er involveret i IUU-fiskeri. Det er også i strid med punkt 31, 32 og 33 i FAO's retningslinjer for flagstatspræstationer, der indeholder bestemmelser om, at flagstaten skal gennemføre ordninger for kontrol med sine fartøjer og skal have indført håndhævelsesforanstaltninger, herunder bl.a. kapacitet til at spore og træffe håndhævelsesforanstaltninger mod overtrædelser af gældende love, administrative bestemmelser eller internationale bevarelses- og forvaltningsforanstaltninger. Endelig er det på grund af disse overtrædelser sandsynligt, at fartøjerne udøver ulovlige aktiviteter, og at deres fangster ikke indberettes.
            
         
               (24)
            
            
               Ud fra de comoriske myndigheders udtalelser konkluderede Kommissionen, at listen over fartøjer, der fører Comorernes flag, ikke er konsolideret. Den myndighed, der er ansvarlig for fiskeri, har ikke specifikke oplysninger om comoriske fartøjer, der fisker uden for Comorernes eksklusive økonomiske zone, mens den myndighed, der er ansvarlig for registrering af fartøjer, kun har delvise oplysninger om det comoriske register. I modstrid med henstillingerne i punkt 40 i IUU-handlingsplanen og punkt 19 i FAO's retningslinjer for flagstatspræstationer mangler der samarbejde og udveksling af oplysninger mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri. Dermed overtræder Comorerne også artikel 94, stk. 2, litra b), i UNCLOS. De overholder heller ikke henstillingen i punkt 42 i IUU-handlingsplanen, i henhold til hvilket hver stat skal føre et register over fartøjer med navne og oplysninger om fartøjer, der fører landets flag.
            
         
               (25)
            
            
               Det manglende interne samarbejde, der er beskrevet i betragtning 24, strider mod det løfte, som Comorernes myndigheder afgav til EU i oktober 2011, om at etablere et tættere samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri (7).
            
         
               (26)
            
            
               Det manglende samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri, svækker Comorernes evne til at overvåge landets flådes størrelse og kapacitet og gør det muligt for lovovertrædende operatører at fiske under comorisk flag uden at blive opdaget.
            
         
               (27)
            
            
               Kommissionen fastslog, at det manglende samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri, forværres af, at udenlandske private virksomheder deltager i registreringsprocessen, er ansvarlige for at rekruttere fartøjer til registret og kan udstede midlertidige registreringsattester.
            
         
               (28)
            
            
               Den myndighed, der er ansvarlig for registrering, undlader desuden at undersøge de fortegnelser over IUU-fartøjer, der er udarbejdet af de regionale fiskeriforvaltningsorganisationer (RFFO'er), inden den registrerer et fartøj, der har til hensigt at fiske uden for Comorernes eksklusive økonomiske zone. Dette er i strid med punkt 36 i IUU-handlingsplanen, i henhold til hvilket en flagstat skal undgå at lade fartøjer, der har vist sig ikke at overholde reglerne, føre dens flag. Det tyder også på, at der stadig mangler at blive udviklet strenge registreringsprocedurer, og at risikoen for, at der forekommer IUU-fiskeri i Comorernes flåde, er høj.
            
         
               (29)
            
            
               På grundlag af oplysninger indsamlet under Kommissionens kontrolbesøg i Comorerne i maj 2015 fastslog Kommissionen desuden, at tre comoriske fartøjer havde tilladelse til at fiske i Comorernes farvande uden at være forsynet med et fartøjsovervågningssystem (FOS) og uden en observatør om bord. Dette er i strid med artikel 94, stk. 1 og 2, i UNCLOS. Det er også i strid med punkt 24 i IUU-handlingsplanen. Fartøjerne undlod desuden at indberette mængderne af fisk om bord til Comorernes myndigheder inden for den foreskrevne frist forud for landing i Comorerne. Det er i strid med punkt 55 i IUU-handlingsplanen, i henhold til hvilket stater, inden de giver et fartøj adgang til havnen, skal kræve, at fartøjer i rimelig tid på forhånd bl.a. giver meddelelse om deres havneanløb, oplysninger om deres fangstrejse og mængder fisk om bord, for at vurdere, hvorvidt fartøjet kan have været involveret i eller støttet IUU-fiskeri. Dette indebærer, at der ikke er garanti for, at varer fra disse fartøjer ikke stammer fra IUU-fiskeri.
            
         
               (30)
            
            
               I henhold til artikel 31, stk. 4, litra b), i IUU-forordningen har Kommissionen ligeledes undersøgt, hvilke foranstaltninger Comorerne havde truffet for at hindre adgangen til landet marked for fiskevarer, der stammer fra IUU-fiskeri.
            
         
               (31)
            
            
               I lyset af den situation, der er beskrevet i betragtning 22, 24 og 25, forhindres sporingen af fisk og fiskevarer som følge af manglende tilsyn, kontrol og overvågning, Comorernes mangelfulde register og det manglende samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri.
            
         
               (32)
            
            
               Af oplysninger fra Comorernes myndigheder fremgår det, at comoriske fartøjer med tilladelse til at fiske i Comorernes eksklusive økonomiske zone har brugt logbøger udarbejdet af virksomheder på srilankanske sprog. Comorernes fiskeriinspektører forstår ikke de pågældende sprog. Ifølge oplysninger indsamlet i forbindelse med kontrolbesøget i Comorerne i maj 2015 havde Comorernes myndigheder ikke afsluttet udarbejdelsen af deres logbogsmodel. Sporbarhed kan ikke garanteres med brug af logbøger udarbejdet på et sprog, som Comorernes fiskerikontrollører ikke forstår. Situationen forhindrer også gennemsigtighed og er i strid med punkt 24 i IUU-handlingsplanen og punkt 33 i FAO's retningslinjer for flagstatspræstationer, der indfører en forpligtelse til at sikre omfattende og effektiv kontrol af fiskeriaktiviteter, fra de påbegyndes, ved landingsstedet og til det endelige bestemmelsessted. Det er også i strid med punkt 71 i IUU-handlingsplanen, i henhold til hvilket stater skal tage skridt til at gøre deres marked mere gennemsigtigt, således at det er muligt at spore fisk og fiskevarer.
            
         
               (33)
            
            
               Der mindes om, at betragtning 23 viser, at comoriske fartøjer, der fisker uden for Comorernes eksklusive økonomiske zone, ikke er genstand for nogen form for kontrol fra de comoriske myndigheders side. Disse fartøjer er ikke i besiddelse af logbøger rettet mod Comorernes myndigheder og fremsender ikke nogen oplysninger om deres fiskeriaktiviteter, landinger og omladninger til Comorernes myndigheder. Det er i strid med artikel 94 i UNCLOS og med henstillingerne i punkt 24 og 35 i IUU-handlingsplanen og punkt 33 i FAO's retningslinjer for flagstatspræstationer, da det betyder, at sporbarheden af fisk og fiskevarer fra de pågældende fartøjer ikke kan garanteres.
            
         
               (34)
            
            
               I artikel 11, stk. 2, og 3, i FAO's adfærdskodeks fastslås det, at international samhandel med fisk og fiskevarer ikke bør bringe den bæredygtige udvikling af fiskeriet i fare og bør være baseret på gennemsigtige foranstaltninger og enkle og omfattende love, administrative bestemmelser og procedurer. Derudover skal stater efter punkt 11.1.11 i adfærdskodeksen sikre, at den internationale samhandel og handelen på hjemmemarkedet med fisk og fiskevarer foregår i overensstemmelse med forsvarlig bevarelses- og forvaltningspraksis, ved at det gøres lettere at identificere forhandlede fisks og fiskevarers oprindelse. IUU-handlingsplanen indeholder desuden en række retningslinjer for internationalt godkendte markedsforanstaltninger (punkt 65-76), som kan hjælpe med til at reducere eller standse handelen med fisk og fiskevarer, der stammer fra IUU-fiskeri.
            
         
               (35)
            
            
               Af de oplysninger, som Kommissionen har indsamlet, og de comoriske myndigheders udtalelser fremgår det, at der opføres forarbejdningsanlæg i Comorerne, men at landet endnu ikke har indført strenge ordninger for sporbarhed og attestering. Det øger risikoen for, at varer fra IUU-fiskeri forarbejdes og forhandles via Comorerne.
            
         
               (36)
            
            
               På grundlag af den situation, der er forklaret i denne del af afgørelsen, og alle de faktuelle oplysninger, som Kommissionen har indsamlet, samt Comorernes udtalelser, kunne det med henvisning til artikel 31, stk. 3, og artikel 31, stk. 4, litra a) og b), i IUU-forordningen derfor fastslås, at Comorerne ikke har opfyldt sine folkeretlige forpligtelser som flag-, havne-, kyst- og afsætningsstat, når det gælder om at hindre, at fiskevarer fra IUU-fiskeri får adgang til landets marked.
            
         3.2.   Manglende samarbejde og håndhævelse (IUU-forordningens artikel 31, stk. 5)
   
   
               (37)
            
            
               Kommissionen analyserede sit samarbejde med Comorerne i henhold til artikel 31, stk. 5, litra a), med henblik på at undersøge, om Comorernes myndigheder reelt havde samarbejdet ved at besvare spørgsmål, give feedback eller undersøge spørgsmål vedrørende IUU-fiskeri og dertil knyttede aktiviteter.
            
         
               (38)
            
            
               Comorernes fiskerimyndigheder var generelt samarbejdsvillige i forbindelse med besøget, men de besvarede ikke opfølgende anmodninger om oplysninger. Kommissionen fastslog, at det manglende samarbejde forværres af Comorernes mangelfulde register og det manglende samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri, jf. afsnit 3.1.
            
         
               (39)
            
            
               Derudover burde man, som nævnt i betragtning 25, have taget hånd om det manglende samarbejde mellem de myndigheder, der er ansvarlige for registrering af fartøjer, og de myndigheder, der er ansvarlige for fiskeri, i overensstemmelse med det løfte om at etablere et tættere samarbejde mellem disse myndigheder (8), som Comorerne afgav i oktober 2011. Som det fremgår af afsnit 3.1, er der ikke opnået nogen eller kun beskedne fremskridt med hensyn til denne kritiske svaghed, og Unionen Comorerne har ikke opfyldt sine forpligtelser.
            
         
               (40)
            
            
               Under Kommissionens kontrolbesøg i maj 2015 meddelte Comorernes myndigheder Kommissionen, at de ikke kunne udlevere søfartsloven, der endnu ikke var trådt i kraft. Siden da er Kommissionen hverken blevet underrettet om lovens ikrafttræden eller blevet tilsendt et eksemplar.
            
         
               (41)
            
            
               Comorernes myndigheder blev desuden opfordret til at udlevere en fortegnelse over comoriske fiskefartøjer eller fiskerirelaterede fartøjer til Kommissionen. Kommissionen har ikke modtaget et eksemplar af fortegnelsen.
            
         
               (42)
            
            
               Kommissionen har i forbindelse med den overordnede vurdering af, om Comorerne opfylder sine forpligtelser som flagstat, også undersøgt, om Comorerne samarbejder med andre stater om bekæmpelsen af IUU-fiskeri.
            
         
               (43)
            
            
               Kommissionen har konstateret, at om end Comorerne samarbejder med landene i Det Indiske Ocean, samarbejder landet ikke med tredjelande uden for det område, hvor Comorernes fartøjer fisker. Som anført i betragtning 24 kan det manglende samarbejde skyldes, at Comorernes myndigheder ikke har oplysninger eller kun begrænsede oplysninger om de pågældende fartøjer. Denne situation, som understreger konklusionerne i afsnit 3.1, strider mod henstillingen i punkt 28 i IUU-handlingsplanen om, at staterne bør koordinere deres aktiviteter og samarbejde om bekæmpelse af IUU-fiskeri. Det er også i strid med punkt 31 i IUU-handlingsplanen, i henhold til hvilket flagstater skal overveje at indgå aftaler eller indgå i ordninger med andre stater og på anden vis samarbejde om håndhævelsen af gældende love og bevarelses- og forvaltningsforanstaltninger eller -bestemmelser, der er vedtaget på nationalt, regionalt eller globalt plan.
            
         
               (44)
            
            
               Kommissionen har i henhold til artikel 31, stk. 5, litra b), analyseret de gældende håndhævelsesforanstaltninger, som tager sigte på at forebygge, afværge og standse IUU-fiskeri i Comorerne.
            
         
               (45)
            
            
               Kommissionen slog fast, at Comorernes myndigheder ikke havde rapporteret om eventuelle foranstaltninger truffet over for de i betragtning 23 nævnte fartøjer, som har udført aktiviteter, der omfatter en omladning til havs ud for den vestafrikanske kyst i 2014.
            
         
               (46)
            
            
               For så vidt angår oplysningerne i betragtning 21 og 23, og ud fra de comoriske myndigheders udtalelser, fastslog Kommissionen, at Comorernes myndigheder havde kendskab til, at fartøjer, der fører Comorernes flag, i strid med Comorernes love og krav udøvede deres aktiviteter uden for Comorernes eksklusive økonomiske zone og foretog landinger i Vestafrika og Asien. Kommissionen fastslog dog, at Comorernes myndigheder ikke havde truffet håndhævelsesforanstaltninger over for de pågældende fartøjer.
            
         
               (47)
            
            
               Kommissionen fastslog desuden under sit kontrolbesøg i maj 2015, at størstedelen af Comorernes fiskerfartøjer ikke sender FOS-oplysninger til Comorernes myndigheder. Denne situation fremhæver myndighedernes manglende evne til at overvåge de comoriske fartøjers aktiviteter og undergraver myndighedernes evne til effektivt at håndhæve de regler, der gælder for de forskellige områder. Kombineret med det manglende samarbejde både internt og med tredjelande skaber det ideelle forhold for udvikling af IUU-fiskeri.
            
         
               (48)
            
            
               Den situation, der er nævnt i betragtning 45-47, er i strid med artikel 94 i UNCLOS. Den er også i strid med anbefalingerne om at træffe håndhævelsesforanstaltninger over for IUU-fiskeri og indføre sanktioner mod sådanne aktiviteter, der er tilstrækkeligt strenge til virkelig at forebygge, afværge og standse IUU-fiskeri og til at fratage lovovertræderne den gevinst, de har opnået ved det ulovlige fiskeri, jf. punkt 8.2.7 i FAO's adfærdskodeks, punkt 21 i IUU-handlingsplanen og punkt 31-33, 35 og 38 i FAO's retningslinjer for flagstatspræstationer.
            
         
               (49)
            
            
               For så vidt angår Comorernes fiskerilovgivning, erkendte Comorernes myndigheder i forbindelse med Kommissionens kontrolbesøg i maj 2015, at der skal udarbejdes yderligere gennemførelsesretsakter til fiskeri- og akvakulturloven for at sikre konsekvens mellem den nationale lovgivning og de gældende internationale og regionale regler.
            
         
               (50)
            
            
               Derudover omfatter definitionen af fiskerfartøjer i Comorernes fiskeri- og akvakulturlov ikke fartøjer, der udøver fiskerirelaterede aktiviteter. Comorernes lovgivning omfatter alvorlige overtrædelser som defineret i folkeretten, men definerer ikke udtrykkeligt IUU-fiskeri og indeholder ikke bestemmelser om håndhævelsesforanstaltninger og sanktioner mod statsborgere, der støtter eller er involveret i IUU-fiskeri, jf. punkt 18 i IUU-handlingsplanen. For så vidt angår sanktionsordningen, skal det bemærkes, at bøderne i forbindelse med industrielt fiskeri er baseret på værdien af licensafgifterne. De kategorier af fiskerilicenser, der er defineret i Comorernes lovgivning, begrænser sig dog til tunarter. Der er derfor ikke fastsat bøder i tilfælde af overtrædelser begået af industrielle fiskerfartøjer, der fisker efter demersale eller pelagiske arter, da der mangler tilsvarende licensafgifter. Situationen gør Comorernes sanktionsordning mindre afskrækkende.
            
         
               (51)
            
            
               Comorerne har desuden ikke nogen national kontrolplan, som skal sikre en sammenhængende politik for kontrol med den comoriske flådes aktiviteter. I betragtning af den comoriske flådes størrelse og udviklingsperspektiver (9) har Comorerne ikke tilstrækkeligt mange observatører.
            
         
               (52)
            
            
               Comorerne ligger lavt i indekset for menneskelig udvikling med en placering som nummer 159 ud af 187 lande i 2013 (10) i henhold til De Forenede Nationers indeks over menneskelig udvikling (UNHDI). I bilag II til Europa-Parlamentets og Rådets forordning (EF) nr. 1905/2006 (11) er Comorerne opført i kategorien af mindst udviklede lande i overensstemmelse med Organisationen for Økonomisk Samarbejde og Udviklings (OECD) Komité for Udviklingsbistands (DAC) liste over officielle modtagere af udviklingsbistand pr. 1. januar 2015 (12).
            
         
               (53)
            
            
               Uanset analysen i betragtning 52 bemærkes det endvidere på grundlag af oplysningerne fra Kommissionens besøg i maj 2015, at Comorerne ikke synes at mangle finansielle ressourcer. Comorerne mangler snarere det nødvendige administrative miljø til at sikre en effektiv varetagelse af sine opgaver som flag-, kyst-, havne- og afsætningsstat.
            
         
               (54)
            
            
               I lyset af den situation, som er forklaret i denne del af afgørelsen, og på grundlag af de faktiske oplysninger, som Kommissionen har indsamlet, og alle Comorernes udtalelser, kan det i henhold til artikel 31, stk. 3 og 5, i IUU-forordningen fastslås, at Comorerne ikke har opfyldt sine folkeretlige forpligtelser, når det gælder samarbejds- og håndhævelsesforanstaltninger.
            
         3.3.   Manglende gennemførelse af internationale regler (IUU-forordningens artikel 31, stk. 6)
   
   
               (55)
            
            
               Comorerne ratificerede UNCLOS i 1994 og er kontraherende part i IOTC og SWIOFC.
            
         
               (56)
            
            
               I henhold til artikel 31, stk. 6, litra b), har Kommissionen analyseret alle oplysninger vedrørende Comorernes status som kontraherende part i IOTC og SWIOFC.
            
         
               (57)
            
            
               Ifølge oplysninger fra IOTC's rapport af 23. marts 2015 om Comorernes overholdelse af reglerne (13) blev der i 2014 identificeret flere gentagne problemer på dette område. Comorerne har navnlig ikke indberettet statistiske oplysninger om fangster for hajer, som påkrævet i henhold til IOTC's resolution 05/05, fangster og fiskeriindsats for hajer, som påkrævet i henhold til IOTC's resolution 05/05, fangststørrelse og -frekvens for hajer, som påkrævet i henhold til IOTC's resolution 05/05, og fangster og fiskeriindsats for notfiskeri for udenlandske fartøjer, der udøver deres aktiviteter inden for landets eksklusive økonomiske zone, som påkrævet i henhold til IOTC's resolution 10/02, og landet har ikke indført observatørordningen for prøveudtagning i forbindelse med ikke-industrielt fiskeri, som påkrævet i henhold til IOTC's resolution 11/04.
            
         
               (58)
            
            
               Der blev også identificeret enkeltstående problemer med overholdelsen af reglerne. Comorerne har ikke indberettet statistiske oplysninger om fangster for kystfiskeri, som påkrævet i henhold til IOTC's resolution 10/02, fangster og fiskeriindsats for kystfiskeri, som påkrævet i henhold til IOTC's resolution 10/02, og fangststørrelse og -frekvens for kystfiskeri, som påkrævet i henhold til IOTC's resolution 10/02.
            
         
               (59)
            
            
               Comorernes problemer med overholdelsen af IOTC's regler viser, at Comorerne ikke opfylder sine forpligtelser som flagstat i henhold til artikel 94 i UNCLOS. De viser også, at Comorerne ikke følger henstillingerne i punkt 31-33, 35 og 38 i FAO's retningslinjer for flagstatspræstationer og punkt 24 i IUU-handlingsplanen.
            
         
               (60)
            
            
               Med undtagelse af IOTC og SWIOFC er Comorerne ikke kontraherende part i andre regionale fiskeriforvaltningsorganisationer. I betragtning af strukturen i den comoriske flåde, der ikke kun fisker i Det Indiske Ocean, undergraver det Comorernes indsats for at opfylde forpligtelserne i henhold til UNCLOS, navnlig artikel 117 og 118.
            
         
               (61)
            
            
               Med undtagelse af UNCLOS har Comorerne ikke ratificeret andre internationale retsakter vedrørende fiskeriforvaltning. I lyset af, hvor vigtige de fælles fiskebestande og stærkt vandrende fiskearter er for Comorerne, undergraver disse resultater landets bestræbelser på at opfylde sine forpligtelser som flag-, kyst-, havne og afsætningsstat i henhold til UNCLOS, navnlig artikel 63 og 64.
            
         
               (62)
            
            
               Derudover har Comorerne endnu ikke ratificeret FAO's aftale om havnestatsforanstaltninger fra 2009 til trods for, at der bygges havneinfrastruktur til fiskeriformål i Comorerne.
            
         
               (63)
            
            
               Comorernes resultater vedrørende gennemførelsen af internationale retsakter er ikke i overensstemmelse med anbefalingerne i punkt 11 i IUU-handlingsplanen, hvori det anbefales, at staterne hurtigst muligt ratificerer, godkender eller tiltræder bestemmelserne i De Forenede Nationers havretskonvention vedrørende bevarelse og forvaltning af fælles fiskebestande og stærkt vandrende fiskebestande (UNFSA) og FAO-overholdelsesaftalen. Landet overholder heller ikke punkt 14, hvori det anbefales, at staterne fuldt ud og effektivt gennemfører adfærdskodeksen og de tilknyttede internationale handlingsplaner.
            
         
               (64)
            
            
               I modstrid med henstillingerne i punkt 25-27 i IUU-handlingsplanen har Comorerne ikke udarbejdet en national handlingsplan mod IUU-fiskeri.
            
         
               (65)
            
            
               Som nævnt i betragtning 27 blev det under Kommissionens kontrolbesøg konstateret, at forvaltningen af Comorernes register delvist er udliciteret til et privat selskab uden for Comorerne. På grundlag af de oplysninger, som Kommissionen har indsamlet, og Comorernes udtalelser kan det konstateres, at Comorerne ikke har sørget for, at fartøjer, der fører landets flag, har en reel forbindelse med landet. Det er i strid med artikel 91 i UNCLOS, i henhold til hvilken der skal være en reel forbindelse mellem flagstaten og dens skibe.
            
         
               (66)
            
            
               I lyset af den situation, som er forklaret i denne del af afgørelsen, og på grundlag af alle de faktiske oplysninger, som Kommissionen har indsamlet, samt alle Comorernes udtalelser, kan det i henhold til artikel 31, stk. 3 og 6, i IUU-forordningen fastslås, at Comorerne ikke har opfyldt sine folkeretlige forpligtelser, når det gælder internationale regler, administrative bestemmelser og bevarelses- og forvaltningsforanstaltninger.
            
         3.4.   Specifikke begrænsninger i udviklingslande (IUU-forordningens artikel 31, stk. 7)
   
   
               (67)
            
            
               Der erindres om, at Comorerne i henhold til De Forenede Nationers indeks over menneskelig udvikling anses for at være et land med et lavt niveau af menneskelig udvikling (nr. 159 ud af 187 lande i 2013 (14)). Der erindres også om, at Comorerne i henhold til forordning (EF) nr. 1905/2006er opført i kategorien af mindst udviklede lande i overensstemmelse med OECD's DAC-liste over officielle modtagere af udviklingsbistand pr. 1. januar 2015 (15).
            
         
               (68)
            
            
               Selv om der generelt kan være specifikke kapacitetsproblemer inden for tilsyn, kontrol og overvågning, kan Comorernes specifikke begrænsninger som følge af landets udviklingsniveau ikke begrunde de mangler, der er identificeret i de foregående afsnit. Her tænkes navnlig på Comorernes mangelfulde register og manglende kontrol, især via fartøjsovervågningssystemer, af en del af Comorernes flåde, selv om Comorerne har et operationelt fiskerikontrolcenter og er i stand til at overvåge aktiviteterne i landets eksklusive økonomiske zone.
            
         
               (69)
            
            
               Det lader til, at de identificerede mangler primært skyldes, at Comorerne ikke har tilstrækkelige administrative ressourcer til at sikre en effektiv varetagelse af landets opgaver som flag-, kyst-, havne- og afsætningsstat. Denne situation forværres af den manglende balance mellem størrelsen af Comorernes flåde og det område, den udøver sine aktiviteter i.
            
         
               (70)
            
            
               Det er også relevant at bemærke, at EU og Unionen Comorerne har underskrevet en fiskeripartnerskabsaftale (16). Den gældende protokol (17) til denne aftale omfatter finansiel sektorstøtte som led i den finansielle støtte til Comorerne. Den finansielle sektorstøtte skal fremme udvikling af bæredygtigt fiskeri ved at styrke den administrative og videnskabelige kapacitet via fokus på bæredygtig forvaltning, tilsyn, kontrol og overvågning af fiskeriet. Det bør hjælpe Comorerne med at opfylde landets folkeretlige forpligtelser som flag-, havne-, kyst- og afsætningsstat og bekæmpe IUU-fiskeri.
            
         
               (71)
            
            
               Derudover får Comorerne støtte fra regionale initiativer, f.eks. SmartFish-projektet, der finansieres af EU, og som gennemføres af Kommissionen for Det Indiske Ocean (IOC) og bl.a. tager sigte på at bekæmpe IUU-fiskeri ved hjælp af fælles ressourcer, udveksling af oplysninger, uddannelse og udvikling af operationelle ordninger for tilsyn, kontrol og overvågning.
            
         
               (72)
            
            
               I lyset af den situation, som er forklaret i denne del af afgørelsen, og på grundlag af alle de faktuelle oplysninger, som Kommissionen har indsamlet, og udtalelser fra Comorerne kunne det i henhold til artikel 31, stk. 7, i IUU-forordningen konstateres, at Comorernes udviklingsstatus og overordnede præstation med hensyn til fiskeriforvaltning kan være påvirket af landets udviklingsniveau. Hvis man imidlertid tager hensyn til, hvilken type mangler der er konstateret i Comorerne, kan Comorernes udviklingsniveau ikke fuldt ud undskylde eller på anden vis forklare landets overordnede præstationer som flag-, havne-, kyst- eller afsætningsstat på fiskeriområdet og de utilstrækkelige foranstaltninger til at forebygge, afværge og standse IUU-fiskeriet.
            
         4.   KONKLUSION OM MULIGHEDEN FOR IDENTIFIKATION SOM ET IKKESAMARBEJDENDE TREDJELAND
   
   
               (73)
            
            
               På baggrund af ovenstående konklusioner om Comorernes manglende opfyldelse af sine folkeretlige forpligtelser som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri bør dette land i henhold til IUU-forordningens artikel 32 underrettes om, at det muligvis kan blive identificeret som et land, som Kommissionen betragter som et ikkesamarbejdende tredjeland, for så vidt angår bekæmpelse af IUU-fiskeri.
            
         
               (74)
            
            
               Efter artikel 32, stk. 1, i IUU-forordningen skal Kommissionen underrette Comorerne om, at landet muligvis kan identificeres som et ikkesamarbejdende tredjeland. Kommissionen skal ligeledes træffe alle de foranstaltninger, som er anført i artikel 32 i IUU-forordningen, med hensyn til Comorerne. For at sikre en forsvarlig forvaltning bør der fastsættes en frist for det pågældende land til at svare skriftligt på meddelelsen og afhjælpe situationen.
            
         
               (75)
            
            
               Underretningen af Comorerne om, at det muligvis kan blive identificeret som et ikkesamarbejdende land, udelukker ikke og fører heller ikke automatisk til, at Kommissionen eller Rådet efterfølgende tager skridt til at identificere ikkesamarbejdende lande og opstille en liste over dem —
            
         VEDTAGET DENNE AFGØRELSE:
   Eneste artikel
   Unionen Comorerne underrettes hermed om muligheden for, at landet bliver identificeret som et tredjeland, der af Kommissionen betragtes som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri.
   
      Udfærdiget i Bruxelles, den 1. oktober 2015.
      
         
            På Kommissionens vegne
         
         Karmenu VELLA
         
            Medlem af Kommissionen
         
      
   
   
      (1)  EUT L 286 af 29.10.2008, s. 1.
   
      (2)  Oplysninger fra: http://ec.europa.eu/fisheries/news_and_events/press_releases/2011/20111031/index_en.htm.
   
      (3)  Rådets forordning (EF) nr. 1563/2006 af 5. oktober 2006 om indgåelse af en fiskeripartnerskabsaftale mellem Det Europæiske Fællesskab og Unionen Comorerne (EUT L 290 af 20.10.2006, s. 6).
   
      (4)  International Plan of Action to prevent, deter and eliminate illegal, unreported and unregulated fishing, Food and Agriculture Organization of the United Nations (IPOA-IUU), 2001.
   
      (5)  Voluntary Guidelines for Flag State Performance, marts 2014: http://www.fao.org/3/a-mk052e.pdf.
   
      (6)  Oplysninger fra Greenpeace, Esperanza West Africa Expedition 2014, maj 2015: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/.
   
      (7)  Se fodnote 2.
   
      (8)  Se fodnote 2.
   
      (9)  Oplysninger fra: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf.
   
      (10)  Oplysninger fra: http://hdr.undp.org/en/content/table-1-human-development-index-and-its-components.
   
      (11)  Europa-Parlamentets og Rådets forordning (EF) nr. 1905/2006 af 18. december 2006 om oprettelse af et instrument til finansiering af udviklingssamarbejde (EUT L 378 af 27.12.2006, s. 41).
   
      (12)  Oplysninger fra: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf.
   
      (13)  Oplysninger fra: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf.
   
      (14)  Se fodnote 10.
   
      (15)  Se fodnote 12.
   
      (16)  Se fodnote 3.
   
      (17)  Rådets afgørelse 2013/786/EU af 16. december 2013 om undertegnelse på Den Europæiske Unions vegne og midlertidig anvendelse af protokollen mellem Den Europæiske Union og Unionen Comorerne om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem de to parter (EUT L 349 af 21.12.2013, s. 4) og protokol mellem Den Europæiske Union og Unionen Comorerne om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem de to parter (EUT L 349 af 21.12.2013, s. 5).